Man (21) in verband met Paassondag-moorde aangekeer | Netwerk24
'n Man sal na verwagting Vrydag in die landdroshof in Qwaqwa verskyn in verband met 'n aanval op Paassondag waarin vyf familielede vermoor en 'n 11 maande oue babaseun vermoedelik met 'n knopkierie in die gesig geslaan is.
Volgens kol. Thandi Mbambo, provinsiale polisiewoordvoerder, is die 21-jarige man Woensdag omstreeks 19:30 in die Mphatlalatsane-woonbuurt in Qwaqwa aangekeer. Die polisie hoop om binnekort nog mense in hegtenis te neem.
Die man se inhegtenisneming spruit uit die voorval Sondag omstreeks 03:30 waarin die vyf familielede in Namahadi vermoor is.
Met die polisie se aankoms op die toneel is Moliehi Thoabala (38) en haar man, Safolo Mofokeng (36), dood aangetref. Thoabala is in die maag geskiet en Mofokeng se lyk is in hul uitgebrande huis gekry.
In nog 'n huis is Relebohile Lemeko (48), haar seun, Tatolo Lemeko (22), en dogter, Masabata Lemeko (25), aangetref. Hulle het al drie doodgebrand. Die 11 maande oue seun is in die hospitaal nadat hy met vermoedelik 'n knopkierie in die gesig geslaan is.